Foto: Sanjin Strukić/ Pixsell

JUČER su uvedene jeftinije karte i za zagrebačku okolicu. Jedna putnica koja je jučer putovala linijom 323 Velika Gorica - Ribnica - Lazina, piše portal kronikevg, svoju kartu od četiri kune željela je platiti u sitnim kovanicama. To je naišlo na neprimjerenu reakciju vozača.



"Poštovani, Srijeda 1. ožujka 2017. godine bila je prvi dan uvođenja polusatne karte u protuvrijednosti 4kn (400 lipa) ali i prvi dan od kojeg će se moja majka u vožnji na posao zetovim javnim prijevozom osjećati manje vrijednom i nesigurnom.



Tog dana u 12:35 sati moja je majka ušla u autobus linija 323 ribnica lazina i pri ulasku je od vozača zatražila novu polusatnu kartu. Kartu je platila kovanicama u apoenima od 1 kune, 10 lipa i 20 lipa, sveukupno 4 kune. Nakon što je kao i svaki puta ljubazno novac dala vozaču uslijedio je šok i nevjerica. Vozač, čije ime još nismo doznali, svoj bijes nije mogao sakriti pa je tako uz veliku galamu uzeo novac i bacio ga van kroz vrata točno iznad glave moje mame.



Nakon toga uzeo je jednu od svojih karata te ju je sam ”procvikao” i gurnuo ju u ruke moje mame na što je nadodao još i neugodnu i prijeteću izjavu: ”Žao mi je što su ljudi u busu inače bi vidjela i čula”.



Možda još ne razumijete u čemu je bio problem tog dana, ali vozaču je očito veliki problem i veliki stres primati službeni hrvatski novac na svome radnome mjestu. Ovo nije prvi slučaj takvog ponašanja s istim vozačem. Moja majka je u više navrata morala slušati izjave tipa : ”nisam ti ja mjenjačnica”, ”kaj će mi te lipe”. Ovaj puta je to već eskaliralo u ozbiljnije prijetnje i uvrede pa se osjećam dužan o tome vas obavijestiti. Sve mi je ispričala prestrašena mama koja se previše boji išta ikome reći kako ju vozač ne bi još dodatno maltretirao.



Cijela priča je u potpunosti istinita i točna i mama stoji iza svega što sam naveo. Zahtijevamo hitnu smjenu bezobraznog,agresivnog i neprofesionalnog vozača kako se više nijedan mali čovjek ne bi osjećao ugroženo i manje vrijedno jer autobusnu kartu plaća u lipama", stoji u žalbi koju je sin osobe koja je doživjela neugodnost poslao ZET-u i spomenutom portalu.

Tekst se nastavlja ispod oglasa

ZET: Žao nam je zbog svega, istražujemo slučaj



O nemilom događaju pitali smo Tomislava Jurića, glasnogovornika ZET-a. On nam je rekao da su pritužbu primili te da su građaninu koji se požalio odmah odgovorili. Rekao nam je i kako cijeli slučaj istražuju, a tek kad utvrde sve činjenice, donijet će svoj konačni sud.



"Mogu potvrditi da nas je kontaktirao sin putnice. U roku od dva sata mu je odgovoreno. U ime podružnice izražavam žaljenje zbog događaja i osuđujemo svako ponašanje koje odstupa od prihvatljivih normi. Također, izražavamo žaljenje što takvi primjeri štete svim našim djelatnicima koji profesionalno obavljaju svoje zadaće. Međutim, svjesni smo kako ima i djelatnika i putnika različitih karaktera, a rad s ljudima neki put zaista zna biti težak. No, to ne opravdava ovakav postupak.



Prema unaprijed utvrđenom protokolu, ispitat ćemo događaj, a tek onda donositi sud", rekao je za Index glasnogovornik ZET-a Tomislav Jurić.

